b'\n_START_ARTICLE_\nErmita de Sant Joan de Blanes\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99edifici es troba assentat sobre una terrassa formada per un mur de contenci\xc3\xb3, elevat sobre la cota natural del terreny. El temple consta d\xe2\x80\x99una nau de planta rectangular, sense absis i d\xe2\x80\x99un campanar adossat a la fa\xc3\xa7ana amb base quadrada i cap\xc3\xa7alera octogonal. Es tracta d\xe2\x80\x99un campanar que pertany a la tipologia dels campanars g\xc3\xb2tics de planta regular, quadrada o octogonal, amb dos cossos prism\xc3\xa0tics, el superior m\xc3\xa9s redu\xc3\xaft, sensiblement diferenciats per una m\xc3\xadnima terrassa i una cornisa._NEWLINE_El conjunt del campanar, \xc3\xa9s mass\xc3\xads, llevat de les obertures d\xe2\x80\x99arc apuntat, que apareixen a cada costat del cos inferior on es troba l\xe2\x80\x99espai per a la campana. A la base del campanar es troba la sagristia. Aquesta ocupa l\xe2\x80\x99espai de la base del mateix campanar, \xc3\xa9s a dir, el campanar est\xc3\xa0 ubicat sobre la sagristia. La f\xc3\xa0brica dels murs \xc3\xa9s de paredat de pedra, poc resolta, en carreus de diverses mides i dimensions. Els murs s\xc3\xb3n nus i cecs i nom\xc3\xa9s s\xe2\x80\x99hi obres quatre obertures practicables: la porta d\xe2\x80\x99acc\xc3\xa9s, un \xc3\xb2cul i dues petites finestres a la fa\xc3\xa7ana de ponent i una altra finestra a la fa\xc3\xa7ana de migjorn._NEWLINE_La part superior de la fa\xc3\xa7ana, est\xc3\xa0 coronada per una cornissa acabada en punxa al punt mitj\xc3\xa0 de la fa\xc3\xa7ana, que amaga la teulada, la qual t\xc3\xa9 dues vessants a tota la nau. Els acabaments de l\xe2\x80\x99ermita s\xc3\xb3n dispars, a nivell exterior, est\xc3\xa0 acabat amb dues textures arrebossat i pintat de blanc i f\xc3\xa0brica de pedra vista. A nivell exterior, enllu\xc3\xaft i emblanquinat. La porta d\xe2\x80\x99acc\xc3\xa9s, est\xc3\xa0 realitzada seguint les l\xc3\xadnies del g\xc3\xb2tic. L\xe2\x80\x99esquema compositiu se centra en una obertura rectangular acabada superiorment amb un arc de mig punt, flanquejada per dues m\xc3\xa8nsules amb decoraci\xc3\xb3 floral, que fan de base d\xe2\x80\x99un arc conopial, amb degradaci\xc3\xb3 d\xe2\x80\x99arquivoltes que sobresurten del pla de la fa\xc3\xa7ana. L\xe2\x80\x99interior \xc3\xa9s un espai \xc3\xbanic, amb tres voltes de creueria \xe2\x80\x93 voltes d\xe2\x80\x99aresta de can\xc3\xb3-, arcs torals ogivals que es recolzen sobre columnes encastades als murs de tancament amb capitells motllurats._NEWLINE_L\xe2\x80\x99al\xc3\xa7ada m\xc3\xa0xima de la nau \xc3\xa9s de 5,19 metres i d\xe2\x80\x99amplada 4,12. Encastada en el mur de fons del presbiteri, hi ha una petita forn\xc3\xadcula on es troba la imatge de Sant Joan, la qual es troba flanquejada per un programa pict\xc3\xb2ric de bastant recent factura, on la figura dels \xc3\x80ngels hi juga un protagonisme especial.\n_START_SECTION_\nHist\xc3\xb2ria\n_START_PARAGRAPH_\nDurant la segona meitat del segle XIII, a la muntanya de Sant Joan, hi havia una fortificaci\xc3\xb3-capella, dedicada a Sant Joan Baptista. La capella va ser edificada per ordre de Grau de Cabrera a mitjans del segle XIII. La seva funci\xc3\xb3 era clara: es tractava de la capella castral, constru\xc3\xafda a l\xe2\x80\x99exterior del recinte per manca d\xe2\x80\x99espai a l\xe2\x80\x99interior. El matrimoni Guillem i Guillema Maria, senyors de Blanes, hi van crear una fundaci\xc3\xb3 \xe2\x80\x93 benefici de 350 lliures-, per a manteniment del culte._NEWLINE_Dins de la capella, hi havia una rel\xc3\xadquia de Sant Joan Baptista i una ef\xc3\xadgie del seu cap, que posteriorment va ser traslladada a l\xe2\x80\x99altar de la Mare de D\xc3\xa9u del Carme a l\xe2\x80\x99esgl\xc3\xa9sia parroquial dins d\xe2\x80\x99una urna de fusta daurada i que era visitada per molts ve\xc3\xafns de la vila i d\xe2\x80\x99altres parts de Catalunya. El castell va comen\xc3\xa7ar a enrrunar-se i, ja fos per la inseguretat del lloc o b\xc3\xa9 per l\xe2\x80\x99isolament en qu\xc3\xa8 es trobava, el beneficiat va abandonar la resid\xc3\xa8ncia i fins i tot la mateixa capella._NEWLINE_La devoci\xc3\xb3 i el romiatge varen passar a la vila de Pineda, on hi havia una imatge i ef\xc3\xadgie del sant. L\xe2\x80\x99ermita va ser maltractada durant la guerra de 1936, per\xc3\xb2 m\xc3\xa9s tard va ser restaurada amb dignitat i ara s\xe2\x80\x99hi celebra festa el dia 24 de juny amb una missa. El seu aspecte, morfologia o fesomia actual, \xc3\xa9s fruit de m\xc3\xbaltiples reformes i remodelacions que s\xe2\x80\x99han prolongat durant tot el segle XX. Una d\xe2\x80\x99aquestes intervencions queda perfectament testimoniada, ja que al parament interior de la fa\xc3\xa7ana de tramuntana trobem una placa que deixa const\xc3\xa0ncia que l\xe2\x80\x99ermita va ser reformada l\xe2\x80\x99any 1900.'